חוק חומרי נפץ (תיקון מס' 5), התשפ"ב-2022
הצעת חוק ממשלתית, הכנסת ה-24
פורסם: ספר החוקים, חוברת 2950, עמ' 680, 2022-01-06T00:00:00+02:00
חוק חומרי נפץ (תיקון מס' 5), התשפ"ב-2022 אושר בקריאה השנייה והשלישית ביום 6/1/2022. 

חוק חומרי נפץ נחקק בשנת 1954, והסדיר את הפיקוח על חומרי נפץ בישראל. עם זאת, הוחרגו ממנו המפעלים הביטחוניים, ובמשך עשרות שנים הם התנהלו ללא פיקוח. התיקון הנוכחי לחוק מסדיר, לראשונה, את הפיקוח על בטיחות חומרי נפץ במערכת הביטחון.

החוק מסמיך את שר הביטחון לקבוע בתקנות את הוראות הבטיחות שיחולו במפעלים הביטחוניים. התקנות יותקנו לאחר התייעצות עם שרים נוספים הנוגעים בדבר – שר הפנים, שר הכלכלה והתעשייה, השר להגנת הסביבה והשר לביטחון הפנים.

עוד קובע החוק, כי לצד שר הביטחון תפעל ועדה מייעצת שתייעץ לו בכל הנוגע להתקנת תקנות ובנוגע להפעלת סמכויותיו. הוועדה תקבל דיווחים מהמפקחים הבכירים ומממוני הבטיחות במפעלים אודות אמצעי אכיפה שננקטו ועל אירועי בטיחות, וכן תגיש לשר דו"ח שנתי על הפיקוח על בטיחות הפעילות בחומרי נפץ במפעלים הביטחוניים, שיכלול גם המלצות לשיפור הבטיחות ושיפור פעולות הפיקוח והאכיפה. על מנת להבטיח את עצמאותה ואת אי-תלותה של הוועדה, נקבע כי בראשה יעמוד אדם בעל תואר אקדמי שני לפחות בתחומים הנוגעים לעניין.
כן נקבעה חובת דיווח שנתית של שר הביטחון לוועדת החוץ והביטחון של הכנסת על פעולות פיקוח ואכיפה במפעלים הביטחוניים ועל אירועי בטיחות שאירעו בהם.

בנוסף, הוסדרה בחוק האפשרות להטלת עיצומים כספיים, ככלי מינהלי משלים לכלים הפליליים שקיימים בחוק, כאשר הסכום המרבי להטלה כעיצום הינו מיליון שקלים. לצד זאת, מקנה החוק כלים מינהליים כגון צווי בטיחות וצווי שיפור, שהמפקחים יוכלו להוציא למפעלים, ובהם יוכלו גם להורות על תיקון ליקויי בטיחות שימצאו. החוק אף מבהיר ומחדד את סמכויותיהם של המפקחים, וקובע תנאי כשירות והכשרה בסיסיים.

עוד קובע החוק כי מפעלי מערכת הביטחון יהיו מחויבים במינוי ממוני בטיחות חומרי נפץ, וכן הוסדרה חובה דומה בגופים הביטחוניים (צה"ל, השב"כ, המוסד, משטרת ישראל ושירות בתי הסוהר), שאף נדרשים בקביעת פקודות או נהלים שיהיו תואמים, ככל הניתן, לתקנות שיקבע שר הביטחון.